Lümbörger Schanz

De Lümbörger Schanz () weer en lütten Oort in de Gemeen Buxthu in’n Landkreis Stood, Neddersassen. De Oort hett polietsch von öllers bi Eindörp mit bihöört.

 Geografie 

De Lümbörger Schanz leeg nich wied af von dat rechte Över von de Eest an’n Rand von de Stoder Geest hen na dat Moor un dat Maschland.

De Öörd ümto sünd de Sanneree, de Brillenborg un Buxthu in’n Noorden, Oostmoor in’n Noordoosten, Imbeek in’n Süüdoosten, Eindörp in’n Süden, Ottens in’n Süüdwesten un Ooldklooster un Ellerbrook in’n Noordwesten.

 Historie 

De Stadt Buxthu un dat Rebeed op dat Westöver von de Eest hebbt fröher to’n Arzstift Bremen un na 1648 to Bremen-Veern tohöört. Dat Oostöver aver hett to dat Förstendom Lümborg höört. 1568/1569 hett de Amtmann von dat Amt Mesborg en Wachthuus in de Neegd von de Eest un de Stadt un güntsied dat Ole Klooster boon laten. Üm dat Huus weer en Wall anleggt.http://www.landschaftsverband-stade.de/faltblatt10.html För 1687 is ok nawiest, dat dor en Tollstatschoon inricht is. Von disse Anlaag her kummt de Naam Lümbörger Schanz.

In dat 18. Johrhunnert harr dat ole Wachthuus denn sien Funkschoon verloren. Dorüm is de Anlaag in en Bueree mit Gastweertschop ümwannelt worrn, de as Arventinshoff wiedergeven worrn is.

De Grenz, de de Eest billt hett, hett noch bet 1972 bestahn, toletzt twüschen de Landkreise Stood un Horborg. Eerst mit de Gemeenreform in Neddersassen sünd de Lümbörger Schanz un Eindörp ut’n Landkreis Horborg in’n Landkreis Stood wesselt un Deel von de Gemeen Buxthu worrn.

Vondaag is dat Rebeed von de Lümbörger Schanz Deel von en Wahnrebeed an’n Süüdrand von de Stadt Buxthu. In’n Süden, hen na de Bundsstraat 73, sluut sik Bedrieven ut dat Gewarvrebeed Lümbörger Schanz an. De Stadt Buxthu hett 1986 17 Hektar Land an’n Süüdwestrand von dat Industrierebeed Buxthu-Oost köfft un de in en Gewarvrebeed ümwannelt. Dor sünd nu ünner annern Stadac, McDonalds un Media Markt tohuus.

Vondaag leevt de Oort blots noch in de Buxthuer Stratennaams Schanzenstraat un Lümbörger Schanz wieder.

 Verwaltungsgeschicht 

In de Franzosentied von 1810 bet 1814 hett de Oort to de Mairie Buxthu in’n Kanton Buxthu höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1859 to de Huusvaagdie von dat Amt Mesborg tohöört un denn von 1859 bet 1885 to dat Amt Töst. Na 1885 weer dat in’n Kreis Horborg un is 1932 Deel von’n grötteren Kreis Horborg worrn.

De Oort is an’n 1. Juli 1972 as Deel von de Gemeen Eindörp mit de Gemeenreform in Neddersassen an de Gemeen Buxthu kamen.

 Inwahnertall 

 Religion 

De Lümbörger Schanz weer evangeelsch-luthersch präägt un hett to dat Kaspel von de Nicolai-Kark in Ilsdörp höört.

 Footnoten 

Kategorie:Oort
Kategorie:Landkreis Stood